SKRIFTLIG FORESPØRGSEL E-3004/00

af Elspeth Attwooll (ELDR) til Kommissionen

(26. september 2000)

Om: Bekæmpelse af tuberkulose

Tuberkulosebekæmpelsesstrategien, der går under navnet DOTS (Direct Observed Treatment, Short-course), har vist sig at være den mest effektive strategi der findes.

Kommissionen bedes redegøre for, hvad den gør for at fremme anvendelsen af DOTS-strategien som led i bekæmpelsen af tuberkuloseepidemien i navnlig Afrika og Asien.

Svar afgivet på Kommissionens vegne af Poul Nielson

(19. oktober 2000)

Tuberkulose (TB) kan i de fleste tilfælde helbredes, hvis medicinen tages regelmæssigt under hele sygdomsforløbet. Der opstår problemer, hvis der sker afbrydelser i tilførslen, eller hvis patienten standser behandlingen, når han har det bedre. Dette kan bevirke, at TB-bacillen udvikler resistens over for medicinen. DOTS (directly observed treatment, short-course) er den standardbehandling mod tuberkulose, der anbefales af Verdenssundhedsorganisationen (WHO) og er blevet udviklet efter 20 års erfaring.

Denne metode anvendes i de fleste lande i Afrika og Asien og får støtte fra Kommissionen.

TB-kontrol er en integrerende del af sundhedssystemerne. Reel TB-kontrol og -behandling bør indgå i ethvert lands sundhedsprogram og finansieres over det nationale budget. Da der imidlertid er store behov, men utilstrækkelige sundhedsbudgetmidler, har TB-programmer ofte, især i udviklingslandene, beroet på ekstern donorbistand.

Mange af Fællesskabets initiativer er vigtige for tuberkulosekontrollen i Europa og i resten af verden.

Blandt fællesskabsinitiativer, der er koncentreret om Europa, kan følgende nævnes:

- Fællesskabets net til epidemiologisk overvågning af og kontrol med overførbare sygdomme i Fællesskabet(1), der skaber permanente forbindelser mellem institutter og offentlige sundhedsmyndigheder, der beskæftiger sig med infektionssygdomme, samt

- EF-handlingsprogrammet vedrørende forebyggelse af AIDS og visse andre smitsomme sygdomme(2), der skaffer finansiel støtte til projekter som Euro-TB (TB-overvågning i 51 lande i WHO's europæiske region, der også omfatter mange asiatiske lande).

Kommissionen deltager også i andre relevante aktiviteter, f.eks. inden for Taskforcen for kontrol med overførbare sygdomme i Østersøregionen og EU-USA-taskforcen vedrørende overførbare sygdomme.

Kommissionen yder omfattende støtte til styrkelse af sundhedssystemerne, herunder TB-kontrol, i udviklingslandene. Det har været en bevidst politik fra Fællesskabets side at koncentrere støtten om sundhedssystemerne som helhed. Derfor foreligger der ikke specifikke tal for udgifterne til TB på Fællesskabets udviklingsbudget. Fællesskabets forpligtelser vedrørende sundheds-, AIDS- og befolkningsanliggender beløb sig i 1998 til langt over 700 mio. fordelt på over 100 udviklingslande.

Når der er tale om specifikt forskningssamarbejde med udviklingslandene med særligt sigte på at udvikle og teste nye medikamenter, diagnoser og vacciner, forvaltes dette via Fællesskabets almindelige forskningsbudget. I perioden 1994 til 1998 var forskningsudgifterne til TB ca. 3,5 mio..

Endelig vedtog Kommissionen den 20. september 2000 en meddelelse(3) til Rådet og Parlamentet om et forslag til hurtigt indgreb mod overførbare sygdomme (TB, malaria og HIV/AIDS) inden for rammerne af fattigdomslempelse. Det nye fællesskabsinitiativ rummer muligheder for nye sammenhængende strategier til bekæmpelse af sygdommen. Den 28. september 2000 afholdt Kommissionen sammen med WHO og FN-programmet om AIDS (UNAIDS) en rundbordsdiskussion på højt niveau om dette initiativ. Der vil nu blive lagt en handlingsplan til gennemførelse af disse strategier. Kommissionen vil gøre adgangen til tuberkulose-medicin lettere i udviklingslandene for i højere grad at sikre en forskriftsmæssig behandling i tråd med DOTS-metoden.

(1) Europa-Parlamentets og Rådets beslutning nr. 2119/98/EF af 24. september 1998, EFT L 268 af 3.10.1998.

(2) Europa-Parlamentet og Rådets afgørelse nr. 647/96/EF af 29. marts 1996, EFT L 95 af 16.4.1996.

(3) KOM(2000) 585 endelig.